Oficiālais Vēstnesis 320 E , 15/12/2005 Lpp. 0066 - 0069



P6_TA(2005)0064 EIB darbības pārskats (2003. g.) Eiropas Parlamenta rezolūcija par Eiropas Investīciju bankas 2003. gada darbības pārskatu (2004/2187(INI)) Eiropas Parlaments, - ņemot vērā EK līguma 266. un 267. pantu, ar ko izveido Eiropas Investīciju banku (EIB), kā arī Līgumam pievienoto protokolu par Bankas statūtiem, - ņemot vērā Priekšsēdētāju konferences 1996. gada 15. maija lēmumu katru gadu Ekonomikas un monetārās komitejas vadībā rīkot debates par prioritātēm saistībā ar aizdevuma piešķiršanu, pamatojoties uz ikgadējo pārskatu un EIB pamatievirzēm, - ņemot vērā EIB 2003. gada pārskatu, 2004. - 2006. gada darbības programmu, Eiropas Investīciju fonda 2003. gada darbības pārskatu, Revīzijas komitejas gada pārskatus attiecībā uz 2003. finanšu gadu un Vadības komitejas atbildes, kā arī EIB priekšsēdētāja uzklausīšanu Ekonomikas un monetārajā komitejā 2004. gada 23. novembrī, - ņemot vērā 2004. gada 2. jūnijā pieņemto deklarāciju par EIB pārvaldību, - ņemot vērā Revīzijas palātas 2003. gada pārskatā ietvertos secinājumus, - ņemot vērā EK un EIB 2000. gada janvārī slēgto sadarbības nolīgumu, - ņemot vērā Lisabonas Eiropadomes 2000. gada 23. un 24. marta secinājumus, Gēteborgas Eiropadomes 2001. gada 15. un 16. jūnija secinājumus un Briseles Eiropadomes 2003. gada 12. decembra secinājumus, - ņemot vērā savu 2004. gada 22. aprīļa rezolūciju par Eiropas Investīciju bankas 2002. gada pārskatu [1], - ņemot vērā Reglamenta 112. panta 2. punktu un 45. pantu, - ņemot vērā Ekonomikas un monetārās komitejas ziņojumu (A6-0032/2005), A. tā kā EIB ir publiska banka, ko noteica EK līgumā kā īpašu finanšu iestādi ES mērķu sasniegšanai, veicot ieguldījumus un tos piesaistot; tā kā Lisabonas un Gēteborgas Eiropadomēs atkārtoti apliecināja EIB nozīmi šo mērķu sasniegšanā, tā kā minētajās Eiropadomēs noteica šo mērķu vispārējās nostādnes: ekonomika, kuras konkurētspēja balstās uz zināšanām un sociālo kohēziju atbilstoši vietējām un vispasaules prasībām vides jomā; B. tā kā šo Eiropadomes sanāksmju laikā ES izvirzīja mērķi kļūt par pasaules konkurētspējīgāko un dinamiskāko uz zināšanām balstīto ekonomiku, kurā ilgtspējīga ekonomikas attīstība rada vairāk un labākas darbavietas, noturīgāku sociālo kohēziju un atbilstību vides prasībām; tā kā šis mērķis prasa būtiskus ieguldījumus; tā kā ir atzīta EIB būtiskā nozīme, it īpaši Izaugsmes iniciatīvas īstenošanā; tā kā Eiropas Parlaments uzsver, ka īpaša nozīme ir pašu kapitāla finansējuma piešķiršanai riska kapitālam, MVU un cilvēku kapitālam; C. tā kā dažādās dalībvalstīs ir ievērojamas atšķirības MVU kredītu pieprasījumā un to piešķiršanā; D. tā ka 2003. gadā piešķirtie aizdevumi bija EUR 46,6 miljardi, no kuriem EUR 37,3 miljardus piešķīra Eiropas Savienības valstīm (80 %), EUR 5,7 miljardus — kandidātvalstīm, EUR 3,6 miljardus — partnervalstīm, EUR 2,1 miljardus — Eiropas un Vidusjūras reģiona partnerattiecību nolīguma valstīm, EUR 0,5 miljardus — ĀKK un aizjūras zemēm un teritorijām un apmēram 40 % no šiem aizdevumiem veica no starpnieku bankām; E. tā kā EIB nozīme ES iestāžu kontekstā un kredītu summa, ko tā pārvalda un piesaista, un kuras daļu veido ES budžeta līdzekļi, pamato tās dialogu ar Eiropas Parlamentu, Padomi un Komisiju, kā arī Revīzijas palātas un OLAF (attiecībā uz ES līdzekļiem) veikto izvērtēšanu; F. tā kā EIB ir svarīga loma un tā ļauj veicināt citu finansējuma avotu piesaisti, sekmējot privātā sektora iesaistīšanos un riska sadali, it īpaši izmantojot riska kapitāla instrumentus un garantiju sniegšanu; 1. atzinīgi vērtē EIB par tās 2003. gada pārskatu, vispārēju pārskatāmības uzlabošanos saistībā ar informācijas pieejamību iedzīvotājiem un izsaka prieku par savu attiecību kvalitāti ar EIB; Mērķi 2. aicina EIB arī turpmāk aktīvi atbalstīt Lisabonas un Gēteborgas stratēģijas īstenošanu, it īpaši ar tās "Jauninājumu iniciatīvas — 2010" palīdzību, kā arī Izaugsmes iniciatīvu, piešķirot finansējumu infrastruktūru programmām un projektiem pētniecības un attīstības jomā un piesaistot valstu un privāto kapitālu; iesaka EIB sadarboties ar Komisiju un Centrālo banku, lai noteiktu riska novēršanas noteikumus, kas ļautu veidot atbilstīgus aizdevumus, nenodarot kaitējumu saistībā ar dalībvalstu valsts parādu pieļaujamajiem līmeņiem; 3. mudina EIB piešķirt prioritāti Eiropas komunikāciju tīklu finansēšanai; atbalsta EIB lēmumu vairāk ieguldīt atjaunīgo enerģiju nozarē un padarīt siltumnīcefektu izraisošo gāzu emisijas novēršanu par vienu no būtiskākajiem elementiem, kas jāņem vērā, nosakot atbalstāmos projektus; 4. izsaka atzinību EIB par attīstību saistībā ar aizdevumiem maziem uzņēmumiem, aicina EIB pievērst uzmanību arī sociālajai ekonomikai un "vietējiem pakalpojumiem", kas, ņemot vērā demogrāfiskās tendences, ir ļoti būtiski, lai nodrošinātu optimālu nodarbinātības un sociālās kohēzijas līmeni; 5. aicina EIB uzlabot aizdevumu piešķiršanu MVU tajās dalībvalstīs, kuras EIB aizdevumu ziņā atpaliek, lai mazinātu ievērojamās atšķirības starp dalībvalstīm; 6. vērš uzmanību uz ANO Mikrokredītu gadu un aicina EIB to iekļaut savā 2005. gada plānā; 7. mudina EIB pieņemt precīzu noteikumu kopumu, kas noteiktu tai iesniegto projektu kvantitatīvos novērtējuma kritērijus un sistemātisku iegūto rezultātu izpēti, lai varētu novērtēt reālo ieguldījumu Lisabonas stratēģijā; 8. atzīst EIB pasākumu ekonomisko un sociālo ietekmi uz MVU izaugsmi un nodarbinātību; tomēr aicina EIB palielināt tās ietekmi, uzlabojot administratīvās struktūras MVU piekļuvei riska kapitālam un veicinot vietējo un reģionālo finanšu partneru piekļuvi tās pasākumiem; Kritēriji un novērtējums 9. atzinīgi vērtē EIB par tās panākumiem, kas gūti iepriekšējo gadu laikā atbalstāmo projektu atlasē saistībā ar ES mērķiem; aicina precīzāk noteikt kritērijus un ievērot stingrību rezultātu izvērtēšanā, vadoties no mērķiem; 10. aicina steidzami samazināt lielo administratīvo slogu, kas uzlikts MVU un bankām, lai tie varētu gūt lielāku labumu no EIF kapitāla; aicina pievērst īpašu uzmanību "Jauninājumu iniciatīvai — 2010" un šajā sakarā pazemināt projektu sliekšņus; 11. atzīst EIB vēlmi dot ieguldījumu Lisabonas stratēģijā, uzsver ievērojamo nozīmi, kāda EIF ir saistībā ar "Jauninājumu iniciatīvu — 2010" un aicina EIB stiprināt tās finanšu dzinējspēka lomu Eiropas modernizācijā, īpaši atbalstot zinātnisko pētniecību un it īpaši atbalstot augsto tehnoloģiju rūpniecības nozares; 12. aicina EIB attiecībā uz tās darbībām ārpus ES sīki noteikt kritērijus, kādos gadījumos tā rīkojas ārpus Komisijas sniegtajām pilnvarām, kas ir ļoti vispārīgas, un to darīt, pamatojoties uz Eiropas Parlamenta ieteikumiem sadarbības jomā, kā arī Pasaules Bankas un citu attīstības banku ieteikumiem; 13. atbalsta EIB centienus ar Apvienotās darba grupas starpniecību uzlabot koordināciju ar Komisiju; iesaka noteikt šo koordināciju oficiāli un attiecināt to arī uz Eiropas Parlamentu; 14. aicina EIB padziļināti izpētīt ES un EIB ieguldījumu faktisko ietekmi uz reģionālo attīstību un ieviest atbilstīgus rādītājus, kā to ir ieteikusi EIB Vērtēšanas nodaļa; 15. iesaka EIB noteikt arvien labākus kritērijus vispārējo aizdevumu galīgajai piešķiršanai un aicina EIB ieviest pārskatāmu procedūru tā izmantojuma izvērtēšanai un uzskaitei, kas it īpaši ļautu pārbaudīt, vai ieguvēji no EIB piešķirto aizdevumu kvalitātes patiesi ir tā galīgie adresāti; uzskata, ka EIB aktīvi jāpiedalās uzraudzībā un, ja nepieciešams, vispārējo aizdevumu veicināšanā un piešķiršanā; 16. aicina Revīzijas palātu nodrošināt, ka nosacījumi attiecībā uz EIB piešķirtajiem aizdevumiem un subsīdijām, kuras tai ir jāpiešķir dažādiem projektiem, nenoved pie tā, ka atsevišķi saņēmēji netieši gūst labumu no nepamatotām subsīdijām, kaut arī viņi varētu gūt līdzekļus no tirgus; mudina EIB nodrošināt Revīzijas palātai visu šajā sakarā vajadzīgo informāciju, tostarp, ja nepieciešams, konfidenciālu vai no tirgus viedokļa jutīgu komercinformāciju; Pārskatāmība un atbildība 17. apsveic EIB par tās panākumiem, kas gūti dialogā ar sabiedrību un nevalstiskajām organizācijām (NVO), publicējot ziņojumus par vidi un vērtējumus par ietekmi uz sabiedrību jaunattīstības valstīs; 18. iesaka izstrādāt īpašu informācijas kampaņu par EIB pasākumiem, kas būtu paredzēta MVU jaunajās dalībvalstīs; 19. ar atsaucību atbalsta priekšlikumus par pārskatāmību, ko Valde pieņēma 2004. gada 15. jūnijā; ir gatavs aktīvi piedalīties apspriežu procedūrā, ko šis pārskats paredz saistībā ar Orhūsas Konvencijas īstenošanu, uzsver, ka ir būtiski ņemt vērā lūgumus, ko šajā apspriežu procedūrā izteiks iestādes un NVO; 20. uzskata, ka būtu jāpievērš lielāka uzmanība EIB finanšu uzskaites kontroles uzlabošanai saskaņā ar Revīzijas komitejas gada pārskata ieteikumiem, kā arī ieteikumiem, ko sniegusi Darbības izvērtēšanas vienība; uzskata, ka Eiropas Parlamentam būtu šajā jomā jāiesaistās; 21. saskaroties ar presē atkārtoti izteiktiem apvainojumiem par iespējamajiem interešu konfliktiem EIB vadības līmenī, atzinīgi novērtē papildu informāciju par šo jautājumu, ko tā sniegusi pēc iepriekš minētā ziņojuma (A6-0032/2005) pieņemšanas; atzinīgi novērtē EIB statūtu un iekšējā reglamenta grozījumus, ko attiecībā uz pārvaldības jautājumiem ieviesa 2004. gada 1. maijā sakarā ar Eiropas Savienības paplašināšanos, pievienojoties desmit jaunām dalībvalstīm; apstiprina tās lēmējstruktūrvienībām piemērojamo rīcības kodeksu publicēšanu EIB tīmekļa vietnē; 22. prasa EIB arī turpmāk katru gadu sniegt rakstisku kopsavilkumu Eiropas Parlamentam un sabiedrībai par pasākumiem, kas veikti, lai uzlabotu tās darbību saskaņā ar attiecīgo Eiropas Parlamenta 2004. gada 22. aprīļa rezolūciju; vienlaicīgi atzīst, ka jāturpina noskaidrot, kā rīkoties, lai uzlabotu EIB konsultatīvo kontroli gan attiecībā uz tās pašas līdzekļu, gan no Eiropas Savienības budžeta piešķirto līdzekļu izlietojumu; *** 23. uzdod tā priekšsēdētājam nosūtīt šo rezolūciju Padomei, Komisijai un EIB. [1] Pieņemtie teksti, P5_TA(2004)0371. --------------------------------------------------